GRENAA: For 59-årige Jens Sørensen starter de fleste hverdage med, at vækkeuret ringer klokken halv fem. Kort efter tager han cyklen ned til Kvickly i Grenaa, hvor han de sidste 40 år har arbejdet på lageret, hvor han har taget imod folks pantflasker.

Egentlig starter Jens' arbejdsdag først klokken otte, men det har i mange år været daglig rutine, at Jens møder et godt stykke tid før, så han kan nå at snakke med kollegerne i bagerafdelingen og få sig et rundstykke og en kop kaffe.

- Når jeg først har fået mit rundstykke med ost og en kop kaffe, så kan dagen godt starte, siger Jens Sørensen.

Han har i løbet af årene været utrolig glad for både arbejdsplads og kolleger - og er det stadigvæk.

- Jeg nyder simpelthen, at jeg har noget at stå op til om morgenen. Jeg glæder mig hver dag til at komme på arbejde, og sådan har jeg altid haft det. Hvis jeg ikke havde haft et arbejde, så havde dagen været så frygtelig lang, siger Jens og griner.

Da Jens blev født, fik han for lidt ilt til hjernen, hvilket har medført et handicap, der gør, at han ikke kan klare et helt almindeligt job. Men fordi man som ledelse og kolleger tager højde for Jens, har det også gjort det muligt, at Jens onsdag 1. februar kan fejre sit 40 års jubilæum.